宗徒葩韋勒達斐薩羅尼喀人前書

第一章

一葩韋勒西魯昂提摩斐書達居斐薩羅尼喀服膺聖父天主、及主伊伊穌斯合利爾斯托斯教會、願吾父天主、及主伊伊穌斯合利爾斯托斯恩寵安和偕爾、 二我儕為爾衆恆謝天主、每祈禱閒緬懷爾、 三每念爾信之效、愛之勞、及望吾主伊伊穌斯合利爾斯托斯之純一不易、於吾父天主前、 四深知爾天主所愛弟兄見召恩、 五因我儕曾傳福音於爾、不第憑言、乃兼能力、並聖神及諸實據、如弟兄自知、我居爾時、為爾伊何、 六爾曾效我兼效生、雖處諸苦厄、能藉聖神之喜以受道、 七致予居瑪耶克多尼亞阿哈伊亞信者為模楷、 八蓋不僅主道由爾流行瑪耶克多尼亞阿哈伊亞全境、乃爾信天主風聲、亦隨在播揚、我固無庸煩言、 九因彼自言我等如何入爾處、爾如何棄偶而歸主、以事永生眞實天主、 十並俟其由死中復活子伊伊穌斯、自天降來、拯我免將來怒者、

第二章

一弟兄乎、爾知我昔至爾處、非徒然、 二乃於肥利批被杖見辱後、如爾自知、我儕賴吾主、敢强勉傳福音予爾、 三蓋我之教、無歧謬、無偏私、無詭詐、 四然緣天主選我、為託以福音、則我等傳之、弗思悅人、務取悅天主、能察吾心者、 五因爾自知、我於爾從未用諛言、無貪婪謀、天主可證、 六我弗要譽爾、亦不要譽他人、 七夫我藉合利爾斯托斯宗使分、克以威嚴入爾、乃以祥和欵爾中、猶乳嫗慈育赤子、 八專務爾益、我儕不第以天主福音傳爾、並以己生命付爾亦願、因爾成為我所愛者、 九蓋弟兄等、爾記念我勤勞疲乏、謂傳天主福音、晝夜工作、免累爾中一人、 十我昔行於爾中信者前、何其聖且公、無疵可摘、此爾與天主可為我證、 十一因爾知我儕效父勵厥子、以爾一一如何、 十二勸請丁寧、懇求所行、克對召爾享其國及榮之天主、 十三是以我感謝天主不置、因爾受聞於我之主諭、非猶人言、乃如出自天主、是誠出自天主、係力行爾信者中、 十四弟兄乎爾今為效奉合利爾斯托斯伊伊穌斯、居伊屋曡亞天主教會者、蓋爾由同族受難、亦如彼由伊屋曡亞者然、 十五伊屋曡亞人害主伊伊穌斯、及主所遣諸先知、又窘逐我儕、彼弗思悅於天主、而與衆為敵、 十六復禁阻我訓異邦人得救贖道、如是、厥罪漸益滿量、然怒已及之、 十七弟兄乎、我儕暫違爾、身遠非心、實愈願覯爾、 十八因我儕、卽我葩韋勒、一再欲涖爾處、奈薩他那阻止、 十九蓋我所望欣喜及自詡榮冠伊誰、豈非爾在吾主伊伊穌斯合利爾斯托斯臺前之臨日、 二十爾卽我之榮及喜、

第三章

一是故吾儕不能復待、願自畱阿肥尼、 二遣弟提摩斐卽天主執事、於傳合利爾斯托斯福音務、與我同勞、俾堅固爾於信、及以此廣訓爾、 三不致一人為此患難搖惑、因爾自知、此乃吾儕定分、 四蓋與爾偕、我曾預言、吾儕必受難、今果如是、爾亦知之、 五故我不能復待、遣人探爾信何如、恐試者惑爾、致我徒勞、 六今提摩斐旣旋、報嘉音、言爾信愛况、且懷念我、恆欲相晤、如我之欲見爾、 七則雖處患難窘苦、而念弟兄信誠、我因爾受慰、 八因爾遵主堅立、我則生、 九將何以酬報天主為爾、卽為全備之喜、我於吾主前、緣爾之喜、 十晝夜慇心祈禱、求得見爾、以補爾信不逮、 十一惟願吾父天主、及我主伊伊穌斯合利爾斯托斯、於我程坦治至爾、 十二於爾使敦友誼、汎愛衆、猶我愛爾、 十三為堅定爾心、致聖誠、無疵可摘、於吾父天主前、在吾主伊伊穌斯合利爾斯托斯偕己諸聖徒臨日、阿民、

第四章

一究之、弟兄等、我因主伊伊穌斯名勸求爾、昔於我所受道、宜如何行以悅天主、卽今所行道、後亦務加勉、 二蓋爾己知、我以主伊伊穌斯誡命授爾者維何、 三夫天主旨、乃令爾為聖、使爾戒淫慾、 四謂各能守其體具、在聖及尊重、 五非在縱嗜慾、似異邦不識主者、 六為爾逐事於弟兄不違理、並不萌貪心而相待、因有主罰報之、此我素丁寧告爾、並作證、 七蓋天主召我、非為邪穢、乃為聖潔、 八所以拒此命者非拒人、乃拒以厥聖神賜我儕之天主、九言及相悌愛、無庸我書、因天主已啟誨爾、彼此相友、 十且爾已汎愛徧瑪耶克多尼亞衆弟兄、惟勸求爾、勉力此、日以博、 十一恬靜是悅、本分是圖、躬自操作、一如我命爾、 十二於外人前宜合矩、並己一無匱乏、 十三今欲弟兄知己死者况、俾爾毋如彼無望者為之憂、 十四若我儕信伊伊穌斯死而復活、則亦信天主將使遵伊伊穌斯死者、與伊俱至、 十五蓋奉主命告爾、我儕係主臨日尚生存者、必不先彼諸死者、 十六因天神聲呼、及吹天主角後、主親自天降、旋見諸遵合利爾斯托斯死者、必先復活、 十七厥後我儕生存者、亦同乘雲升空迎主、庶與主永偕、 十八爾宜以斯言相慰藉、

第五章

一至言時期、無庸我書於弟兄、 二蓋爾詳知主之日將臨、猶盗乘夜猝來、 三因人自謂平安無恙時、而禍如產婦之劬勞突至、伊實不得免、 四至爾弟兄、非處幽暗、彼日弗能如盗襲爾、 五爾曹皆光明旦晝子、因我儕非暗昧昏暮所屬、 六是以我等不宜寢若彼衆、必儆醒振惺、 七因彼寢者夜寢、醉者夜醉、八若我則為旦晝子、宜振惺、並衣信愛甲、及以得救望為兜鍪、 九蓋天主簡我、非為譴怒、乃為得救、胥賴吾主伊伊穌斯合利爾斯托斯、 十代我死者、特使我等或寤或寢、恆與之俱生、 十一故宜彼此勸慰、相輔成德、亦如爾夙行、 十二懇祈弟兄、恭敬彼為服勞、及爾衆中遵主司治、並訓誨爾者、 十三特念其功、宜敬且愛之、彼此亦宜相睦、 十四且勸弟兄、儆彼無度、慰厥氣餒、懦弱者扶之、處衆以寛忍、 十五愼之、毋使爾衆中、或有以惡報惡、 十六乃相待及待衆、必恆從善、 十七宜恆欣喜、 十八祈禱不輟、一切事、宜感謝、是乃天主為爾賴合利爾斯托斯伊伊穌斯旨、 十九毋自撲滅聖神、毋藐視講解寵能、 二十逐事詳察、惟擇其善、 二一戒己於諸惡、 二二願安和主、使爾滿成為聖、 二三並備我主伊伊穌斯合利爾斯托斯臨日、護全爾神、靈、體、俾無一疵可摘、 二四召爾者、實信伊必為是事、 二五求弟兄、為我亦祈禱、 二六問安諸弟兄以接吻聖體、 二七因主名、令爾誦此書、予諸聖弟兄聽之、 二八願吾主伊伊穌斯合利爾斯托斯恩寵偕爾、阿民、